Neuvoston 29 päivänä kesäkuuta 1995 vahvistama YHTEINEN KANTA (EY) N:o 12/95 Euroopan parlamentin ja neuvoston päätöksen antamiseksi Euroopan laajuisia energiaverkkoja koskevien suuntaviivojen vahvistamisesta



Virallinen lehti nro C 216 , 21/08/1995 s. 0031



Neuvoston 29 päivänä kesäkuuta 1995 vahvistama YHTEINEN KANTA (EY) N:o 12/95 Euroopan parlamentin ja neuvoston päätöksen antamiseksi Euroopan laajuisia energiaverkkoja koskevien suuntaviivojen vahvistamisesta (95/C 216/04) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 d artiklan ensimmäisen kohdan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 189 b artiklassa määrättyä menettelyä(4), sekä katsovat, että energiaa on sen erityisestä luonteesta johtuen tuotettava, jaettava ja käytettävä mahdollisimman järkevällä tavalla kestävän kehityksen näkökulmasta katsottuna, eikä millään tavoin saa estää tai hidastaa kyseisten alueiden uudistuvien energiavarojen hyödyntämistä, Euroopan laajuisten verkkojen perustaminen ja kehittäminen energia-alalla edistää yhteisön tärkeiden tavoitteiden saavuttamista, kuten sisämarkkinoiden toteuttamista ja taloudellisen ja sosiaalisen yhteenkuuluvuuden lujittamista, Euroopan laajuisten verkkojen perustamisella ja kehittämisellä energia-alalla yhteisön koko alueella on myös erityistavoitteina lisätä yhteisön energianhankinnan luotettavuutta ja varmuutta sekä mahdollistaa energian sisämarkkinoiden tasapainoinen toiminta ja yhteisön kilpailukyvyn parantaminen, edellä mainittujen tavoitteiden toteuttamiseksi olisi nopeutettava kansallisten sähkön ja maakaasun siirtoverkkojen yhteenliittymien kehittämistä yhteisössä, erityisesti alueilla, joilla verkkojen vahvistaminen on tarpeen, tai syrjäseuduilla, sekä Euroopan kolmansien maiden ja Välimeren alueen maiden kanssa, energian sisämarkkinoiden toteuttaminen edellyttää, että tehdyt aloitteet liitetään osaksi energia-alan kokonaisstrategiaa, jossa ei määritellä ainoastaan yhteisön pääasiallisia perusteita ja tavoitteita tällä alalla, vaan sen lisäksi ja erityisesti energiatuotteiden markkinoiden vapauttamisen ehdot, sähkö- ja kaasuverkkojen yhteenliittämisen sopimuksen Euroopan energiaperuskirjasta(5) allekirjoittaneiden kolmansien maiden vastaavien verkkojen kanssa on tapahduttava tämän sopimuksen mukaisesti, Euroopan laajuisia energiaverkkoja koskeva yhteisön ohjaava toiminta on tarpeen toissijaisuusperiaatetta noudattaen, näiden verkkojen kehittämiseksi yhteisön tasolla on tarpeen yksilöidä yhteistä etua koskevat hankkeet ja luoda suotuisampi ympäristö näiden verkkojen toteuttamiselle ja yhteentoimivuudelle, yhteistä etua koskevien hankkeiden on vastattava edellä mainittuja tavoitteita ja ne kuuluvat niissä tarkoitettuihin painopistealueisiin; huomioon olisi otettava yksinomaan taloudelliselta, sosiaaliselta ja tekniseltä kannalta todennäköisesti taloudellisesti elinkelpoiset hankkeet; tässä yhteydessä elinkelpoisuuden käsitteeseen kuuluu hankkeiden rahoituksellisen kannattavuuden ohella myös muita osatekijöitä, kuten energianhankinnan luotettavuus ja varmuus, taloudellisen ja sosiaalisen yhteenkuuluvuuden lujittaminen sekä ympäristönsuojelu yhteisössä, yksityistä pääomaa käytetään ja tullaan vastedeskin käyttämään valtaosassa energia-alan hankkeita; yhteistä etua koskevien hankkeiden yksilöinnissä on otettava erityisesti huomioon tarve välttää kilpailun vääristymiä, ja tämän päätöksen täytäntöönpanemiseksi on tarpeen perustaa komitea, Euroopan parlamentin, neuvoston ja komission välillä on 20 päivänä joulukuuta 1994 sovittu perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyä koskevasta väliaikaisesta järjestelystä, OVAT TEHNEET TÄMÄN PÄÄTÖKSEN: 1 artikla Aihe Tässä päätöksessä määritellään Euroopan laajuisia energiaverkkoja koskevan yhteisön ohjaavan toiminnan luonne ja laajuus. Siinä vahvistetaan joukko suuntaviivoja, joihin sisältyvät Euroopan laajuisia energiaverkkoja koskevan toiminnan tavoitteet, painopisteet sekä pääperiaatteet. Näissä suuntaviivoissa yksilöidään yhteistä etua koskevat hankkeet Euroopan laajuisissa sähkö- ja maakaasuverkoissa. 2 artikla Soveltamisala Tämä päätös koskee: 1) sähköverkoissa: - kaikkia suurjännitelinjoja, lukuun ottamatta jakeluverkkoihin kuuluvia, ja merenalaisia yhteyksiä, jos näiden rakenteiden tarkoituksena on varmistaa alueiden välinen tai kansainvälinen energiansiirto, - kaikkia kyseisen järjestelmän toiminnalle välttämättömiä laitteita tai laitoksia, myös suojaus-, valvonta- ja sääntelyjärjestelmiä, 2) maakaasuverkoissa: - sellaisia korkeapainekaasuputkia, lukuun ottamatta jakeluverkkoihin kuuluvia, jotka mahdollistavat yhteisön alueiden energianhankinnan sisäisistä tai ulkoisista lähteistä, - edellä mainittuihin korkeapainekaasuputkiin yhdistettyjä maanalaisia varastoja, - asemia nesteytetyn maakaasun vastaanottamista, varastointia ja uudelleen kaasuksi muuttamista varten sekä metaanikaasulaivoja toimitettavien määrien mukaan, - kaikkia kyseisen järjestelmän toiminnalle välttämättömiä laitteita tai laitoksia, myös suojaus-, valvonta- ja sääntelyjärjestelmiä. 3 artikla Tavoitteet Yhteisö edistää Euroopan laajuisten energiaverkkojen yhteenliittämistä, yhteentoimivuutta ja kehittämistä sekä pääsyä näihin verkkoihin voimassa olevan yhteisön oikeuden mukaisesti, jotta: - mahdollistetaan sisämarkkinoiden tehokas toteuttaminen yleensä ja erityisesti energian sisämarkkinoiden toteuttaminen, edistämällä energiavarojen järkiperäistä tuotantoa, jakelua ja käyttöä sekä uudistuvien varojen hyödyntämistä kuluttajien maksaman energian hinnan alentamiseksi ja Euroopan talouden kilpailukyvyn parantamiseksi, - helpotetaan yhteisön epäsuotuisten alueiden kehitystä ja vähennetään niiden eristäytyneisyyttä ja edistetään siten taloudellisen ja sosiaalisen yhteenkuuluvuuden lujittamista, - vahvistetaan energian hankintavarmuutta, esimerkiksi syventämällä energiaa koskevia suhteita kolmansien maiden kanssa niiden molemminpuolisen edun mukaisesti erityisesti Euroopan energiaperuskirjan ja yhteisön tekemien yhteistyösopimusten puitteissa. 4 artikla Painopisteet Euroopan laajuisia energiaverkkoja koskevan yhteisön toiminnan painopisteet ovat: 1) sähköverkkojen osalta: - erillisten sähköverkkojen liittäminen eurooppalaisiin yhteenliitettyihin verkkoihin (a), - jäsenvaltioiden välisten verkkojen yhteenliittämisen kehittäminen (b) sekä sisäisten verkkoyhteyksien kehittäminen, jos se on tarpeen yhteenliitettyjen verkkojen hyödyntämiseksi (c), - sellaisten yhteenliitettyjen verkkojen kehittäminen Euroopan kolmansien maiden ja Välimeren alueen maiden kanssa, jotka parantavat osaltaan yhteisön sähköverkkojen luotettavuutta ja varmuutta tai parantavat yhteisön sähkönhankintamahdollisuuksia (d), 2) maakaasuverkkojen osalta: - maakaasun käyttöönotto uusilla alueilla (e), - erillisten kaasuverkkojen liittäminen eurooppalaisiin yhteenliitettyihin verkkoihin, mukaan lukien myös olemassa olevien verkkojen vahvistaminen tarvittaessa, sekä erillisten maakaasuverkkojen liittäminen toisiinsa (f), - kuljetuskyvyn (kaasunjakeluverkot) (h), vastaanottokyvyn (nesteytetty maakaasu) ja varastointikyvyn (g) tarvittava lisääminen kysynnän tyydyttämiseksi, sekä maakaasun hankintalähteiden ja kuljetusreittien monipuolistaminen. 5 artikla Toimintaperiaatteet Euroopan laajuisia energiaverkkoja koskevan yhteisön toiminnan pääperiaatteet ovat: - yhteistä etua koskevien hankkeiden yksilöiminen, - suotuisamman ympäristön luominen näiden verkkojen kehittämiselle EY:n perustamissopimuksen 129 d artiklan kolmannen kohdan mukaisesti. 6 artikla Perusteet 1. Yhteistä etua koskeva hanke voi olla mikä tahansa energiaverkkoa koskeva hanke, joka täyttää kaikki seuraavat perusteet: - hanke kuuluu 2 artiklassa tarkoitettuun soveltamisalaan, - hanke vastaa 3 artiklassa määriteltyjä tavoitteita ja kuuluu 4 artiklassa tarkoitettuihin painopisteisiin, - on ajateltavissa, että hanke on taloudellisesti elinkelpoinen. 2. Yhteistä etua koskevien hankkeiden viitteellinen luettelo on liitteenä. 3. Komissio esittää kaikki liitteen ajan tasalle saattamista koskevat, jostakin jäsenvaltiosta tai komissiosta lähtöisin olevat pyynnöt, ja niistä tehdään päätös 9 artiklassa määrättyä menettelyä noudattaen. Edellä 1 kohdassa määritettyjä perusteita sovelletaan tällaisista pyynnöistä päätöstä tehtäessä. Yhteistä etua koskeviin hankkeisiin, jotka koskevat jonkin jäsenvaltion aluetta, tarvitaan kyseisen jäsenvaltion hyväksyminen. 4. Jäsenvaltiot toteuttavat kaikki toimenpiteet, jotka ne katsovat tarpeellisiksi yhteistä etua koskevien hankkeiden toteuttamisen helpottamiseksi ja nopeuttamiseksi ja viivytysten välttämiseksi, noudattaen ympäristöasioita koskevaa yhteisön lainsäädäntöä sekä kansainvälisiä sopimuksia. Erityisesti tarvittavat lupamenettelyt on saatava nopeasti päätökseen. 5. Jos yhteistä etua koskevien hankkeiden osapuoli tai osapuolet sijaitsevat kolmannen maan alueella, komissio voi kyseisten jäsenvaltioiden suostumuksella tehdä ehdotuksia, tarvittaessa yhteisön kolmansien maiden kanssa tekemien sopimusten hoitamisen yhteydessä, sekä lisäksi energiaperuskirjasta tehdyn sopimuksen määräysten mukaisesti, kyseisen sopimuksen allekirjoittaneiden kolmansien maiden osalta, jotta kyseiset kolmannet maat tunnustaisivat nämä hankkeet molemminpuolista etua koskeviksi näiden hankkeiden toteuttamisen helpottamiseksi. 6. Edellä 1 kohdan kolmannessa luetelmakohdassa tarkoitetun taloudellisen elinkelpoisuuden arviointi perustuu kustannus/hyöty-analyysiin, jossa otetaan huomioon kaikki kustannukset ja hyödyt, myös keskipitkällä ja/tai pitkällä aikavälillä, sekä myös näihin liittyvät ympäristönäkökohdat, hankinnan varmuus ja taloudellisen ja sosiaalisen yhteenkuuluvuuden edistäminen. 7 artikla Hankkeiden tarkastelussa pyritään ottamaan huomioon niiden vaikutukset kilpailuun ja tarkastelemaan yksityisen rahoituksen tai taloudellisten toimijoiden järjestämän rahoituksen saatavuutta. 8 artikla Tämä päätös ei ennakoi jäsenvaltion tai yhteisön taloudellista sitoumusta. 9 artikla Komitea 1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 10 artikla Komissio laatii joka toinen vuosi tämän päätöksen täytäntöönpanosta kertomuksen, jonka se antaa Euroopan parlamentille, neuvostolle, talous- ja sosiaalikomitealle sekä alueiden komitealle. 11 artikla Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. 12 artikla Tämä päätös on osoitettu kaikille jäsenvaltioille. Tehty . . . Euroopan parlamentin puolesta Puheenjohtaja Neuvoston puolesta Puheenjohtaja (1) EYVL N:o C 72, 10.3.1994, s. 10 (2) EYVL N:o C 195, 18.7.1994, s. 33 (3) EYVL N:o C 217, 6.8.1994, s. 26 (4) Euroopan parlamentin lausunto, annettu 18 päivänä maaliskuuta 1995 (EYVL N:o C 151, 19.6.1995), neuvoston yhteinen kanta vahvistettu . . . (sitä ei ole vielä julkaistu virallisessa lehdessä) ja Euroopan parlamentin päätös, tehty . . . (sitä ei ole vielä julkaistu virallisessa lehdessä). (5) EYVL N:o L 380, 31.12.1994, s. 24 LIITE EUROOPAN LAAJUISET ENERGIAVERKOT Viitteellinen luettelo yhteistä etua koskevista hankkeista(1) Sähköverkot a 1 Yhdistynyt kuningaskunta Magee-Crytton-Moffat a 4 Kreikka-Italia Ipiros-Puglia b 1 Saksa-Tanska Bjaeverskov-Bentwish b 4 Ranska-Belgia Moulaine-Aubange b 6 Ranska-Italia Grande Ile-Piossasco b 7 Ranska-Espanja Cazaril-Aragon b 9 Belgia-Luxemburg Aubange-Bertrange b 10 Espanja-Portugali Aldeadavila-Douro Int. Meson-Lindoso b 11 Suomi-Ruotsi c 2 Tanska: itä-länsi-yhteys c 3 Alankomaat: koillisalue Zwolle-Meeden-Eemshaven c 4 Ranska: koillisalue Sierrenz-Mulbach c 5 Italia: pohjoinen-etelä- ja itä-länsi-akseli 15 alahanketta c 6 Espanja Cantabrianmeri, Välimeren akseli c 7 Portugali: Espanjan kanssa rakennetun yhteisen verkon vahvistaminen Pego-Rio Major II Recarei-Doura Int. c 8 Kreikka: itä-länsi-akseli d 3 Saksa-Norja verkkojen vahvistaminen myös Norjassa d 5 Italia-Sveitsi Corlago-Robbia d 6 Itävalta-Italia Lienz-Sandrigo d 9 Kreikka-Turkki Thessaloniki-Hamitabat d 11 Norja-Alankomaat verkkojen vahvistaminen myös Norjassa d 13 Espanja-Marokko Pinar-Mellousa d 14 Itämeren reuna-alueet: Tanska, Ruotsi, Suomi, Viro Latvia, Liettua, Valko-Venäjä, Puola, Saksa KAASUVERKOT e 4 Espanja Galicia, Extremadura, Andalusia, Etelä-Valencia, Murcia, nesteytetty maakaasu Ferrol e 5 Portugali Setubal-Braga e 6 Kreikka Bulgaria-Ateena, nesteytetty maakaasu Revithoussa f 1 Irlanti-Pohjois-Irlanti f 2 Yhdistynyt kuningaskunta-Euroopan manner Bacton-Zeebrugge f 3 a Luxemburg-Saksa f 6 Portugali-Espanja Leiria-Cordoba, Braga-Tuy-Oviedo g 1 Irlanti nesteytetty maakaasu g 3 Ranska nesteytetty maakaasu Montoir g 4 Italia nesteytetty maakaasu Montalto di Castro g 8 Espanja varasto Gaviota, Huete g 9 Portugali varasto g 11 Belgia varasto Loenhout g 12 Tanska varasto h 4 Algeria-Espanja-Ranska h 5 Algeria-Tunisia-Italia h 6 Venäjä-Ukraina-EU h 7 Venäjä-Valko-Venäjä-Puola-EU h 11 Bulgaria-Kreikka h 12 Belgia-Saksa myös Bernau-Eynatten-yhteys (1) Tämä päätös ei vaikuta hankkeiden ympäristönäkökohtien tarkasteluun. NEUVOSTON PERUSTELUT I. JOHDANTO 1. Komissio toimitti neuvostolle 8 päivänä helmikuuta 1994 perustamissopimuksen 129 d artiklan ensimmäiseen kohtaan perustuvan ehdotuksen Euroopan parlamentin ja neuvoston päätökseksi Euroopan laajuisia energiaverkkoja koskevien suuntaviivojen vahvistamisesta. 2. Euroopan parlamentti antoi lausuntonsa ensimmäisessä käsittelyssä 18 päivänä toukokuuta 1995. Talous- ja sosiaalikomitea antoi lausuntonsa 27 päivänä huhtikuuta 1994 ja alueiden komitea 17 päivänä toukokuuta 1994. Komissio esitti 31 päivänä toukokuuta 1995 neuvostolle perustamissopimuksen 189 a artiklan 2 kohdan perusteella muutetun ehdotuksen. 3. Neuvosto vahvisti kokouksessaan 29 päivänä kesäkuuta 1995 yhteisen kantansa perustamissopimuksen 189 b artiklan mukaisesti. II. TAVOITE 4. Päätösehdotuksessa määritetään Euroopan laajuisia energiaverkkoja koskevia suuntaviivoja luovan toiminnan luonne ja laajuus. Ehdotuksessa vahvistetaan erityisesti yhteistä etua koskevien hankkeiden soveltamisala, tavoitteet, painopisteet, toimintalinjat ja perusteet Euroopan laajuisten energiaverkkojen alalla. Suuntaviivoissa yksilöidään myös yhteistä etua koskevat hankkeet Euroopan laajuisissa sähkö- ja maakaasuverkoissa. III. YHTEISEN KANNAN TARKASTELU 5. Neuvosto hyväksyi suuren osan Euroopan parlamentin pyytämistä ja komission muutettuun ehdotukseensa tekemistä muutoksista. Neuvosto hyväksyi seuraavat tekstiä tai asiasisältöä koskevat muutokset: - muutos 1 Neuvosto otti johdanto-osan ensimmäisessä kappaleessa olennaisilta osiltaan huomioon tämän Euroopan parlamentin muutoksen. - muutos 3 Neuvosto otti johdanto-osan viidennessä kappaleessa olennaisilta osiltaan huomioon Euroopan parlamentin pyytämän muutoksen, jonka ansiosta tämä päätös voidaan sijoittaa energia-alan yleisiin puitteisiin. - muutokset 4, 8 ja 11 Neuvosto otti kyseisessä johdanto-osan kappaleessa ja kyseisissä artikloissa huomioon Euroopan parlamentin pyytämät muutokset, jotka koskevat viittauksia energiaperussopimukseen. - muutos 6 Neuvosto otti kirjaimellisesti huomioon Euroopan parlamentin ehdottoman muutoksen. - muutokset 7 ja 9 Neuvosto otti 3 artiklan ensimmäisessä luetelmakohdassa olennaisilta osiltaan huomioon nämä molemmat Euroopan parlamentin pyytämät muutokset ja katsoi, että se voi yhtyä näihin ajatuksiin. - muutos 10 Neuvosto otti olennaisilta osiltaan huomioon Euroopan parlamentin pyytämän muutoksen. 6. Neuvosto ei sitä vastoin hyväksynyt seuraavia komission muutettuun ehdotukseen tehtyjä muutoksia: - muutos 5 Neuvosto ei hyväksynyt tätä Euroopan parlamentin muutosta, koska se katsoi, että tämä johdanto-osan kappale ei vaikuta tämän päätöksen määräysten suhteen välttämättömältä. - muutos 2 Neuvosto ei hyväksynyt tätä Euroopan parlamentin pyytämää muutosta, joka asettaisi kyseenalaiseksi perustamissopimuksen 129 b artiklassa vahvistetun periaatteen. 7. Neuvosto ei hyväksynyt parlamentin pyytämiä muutoksia 12 ja 13 sellaisinaan. Neuvosto ei pidä perusteltuna luoda neuvoa-antavaa komiteaa ottaen huomioon, että yhteisen edun mukaisille hankkeille on saatava etukäteen kyseisen jäsenvaltion hyväksyntä (129 d artiklan toinen kohta). Se hyväksyi kuitenkin komission muutetussa ehdotuksessaan ehdottaman lisäyksen johdanto-osan yhdenteentoista kappaleeseen, jossa viitataan kolmen toimielimen yhteistoimintatapaan yhteispäätösmenettelyn mukaisesti annettujen säädösten täytäntöönpanomenettelyssä. 8. Neuvosto katsoi yhteisen edun mukaisten hankkeiden alustavaa luetteloa laatiessaan, että siinä ei pitäisi olla hankkeita, jotka on jo saatettu päätökseen tai jotka on lähes saatettu päätökseen, eikä sellaisia pitkän aikavälin hankkeita, joiden elinkelpoisuutta ei tässä vaiheessa ole mahdollista arvioida. Tässä yhteydessä neuvosto hyväksyi "Itämeren ympäristöä" koskevan muutoksen 14, jota komissio ei ollut ottanut huomioon muutetussa ehdotuksessaan. Sitä vastoin neuvosto ei komissiosta poiketen hyväksynyt muutoksia 15 ja 16.